La Bibia piemontèisa/Testament Vej/Michea/Michea 3


Michea

3

Nosgnor a giudicherà ij cap ëd Giuda 

Mi iv diso: “Scoté bin, vojàutri ch’i governeve ‘l pòpol ëd Giacòb, ij cap ëd la ca d’Israel! I dovrie bin savèj lòn ch'a l'é giust. Tutun, i l’eve 'n ghignon lòn ch'a l'é bon e av pias lòn ch'a l'é gram; voi i scortieve la pel ëd mia gent e i rancheve la carn dai sò òss. Vojàutri i divoreve la carn ëd mè pòpol, i gaveve soa pel e i craseve ij sò òss; për vojàutri a l'é coma 'd fricandolin ant na pèila, coma 'd bujì ant na marmita. A vnirà 'l dì che sti pecador a crijeran e suplicheran ël Signor ch'a-j salva, ma chiel a-j scotrà pà nen. Ant col temp-là Dé a stërmerà Soa facia da lor për le gramissie ch'a l'han fàit".

Sossì a l’é lòn ch’a dis ël Signor parland contra dij profeta ch’a dëstorno ‘l mè pòpol e ch’a son bon coma 'd mòrt: “Se queidun av paga bin, i seve dispòst a profetisé la pas, ma se queidun av paga nen pro, i-j feve la diciarassion ëd guèra! A l'é parèj ch'av drocherà adòss la neuit e i arsèivreve pì gnun-a vision. A vnirà scur e i podreve pì nen lese le gàbole. Ël sol a tramontrà an su costi profeta e la lus dël dì a vnirà top an su soa testa. Ij profeta a saran dësvergognà, coj ch'a leso le gàbole a saran svërgognà. Tùit lor as quatran la boca përché a arseivran gnun oràcol da Nosgnor". Mi, nopà, grassie a lë Spirit ëd Nosgnor, i sarai pien ëd fòrsa, ëd giustissia e ‘d valentisa për denunsié a Giacòb soa 'nfedeltà, sò pëccà a Israel.

Sté a sente, donca, lòn ch’i diso, voi ij governant dël pòpol ëd Giacòb, ij cap ëd la ca d’Israel, vojàutri che i l'eve an òdio la giustissia e i përvertisse tut lòn ch'a l'é giust, che i slarghe Sion con ëd crimen sagnos, e Gerusalem al pressi d’angiustissie! "Ij sò giùdes a pronunsio 'd sentense dòp d'avèj ciapà 'd bej cadò, ij sò sacerdòt a fan ëd servissi sacrà mach për vagné, e ij sò profeta a leso le gàbole për na paga". Tutun lor a diso: "Ël Signor a l'é an tra 'd noi. Ëd dësastr a peudo pa capitene". Për colpa vòstra, giustament, Sion a sarà sarbià tanme 'n camp, Gerusalem a vnirà un baron ëd ruin-e e ël Mont dël Templ a vnirà na colin-a pien-a 'd ronze.

Piemontèis
Bibia
Testament Vej
Michea